b'\n_START_ARTICLE_\nBir\xc5\xbeos tiltas\n_START_SECTION_\nIstorija\n_START_PARAGRAPH_\nIki XVIII a. antrosios pus\xc4\x97s medinis Bir\xc5\xbeos tiltas tur\xc4\x97jo strategin\xc4\x99 reik\xc5\xa1m\xc4\x99: de\xc5\xa1iniajame up\xc4\x97s krante j\xc4\xaf saugojo supiltas ravelinas. Tiltas miestui duodavo nema\xc5\xbe\xc5\xb3 pajam\xc5\xb3: kiekvienas praplaukiantis laivas prival\xc4\x97jo mok\xc4\x97ti tilto pak\xc4\x97limo mokest\xc4\xaf \xe2\x80\x93 tilto viduryje b\xc5\xabdavo atidaroma nedidel\xc4\x97 anga, kad pral\xc4\xafst\xc5\xb3 burlaivi\xc5\xb3 stiebai. Iki XIX a. vidurio tai buvo vienintelis tranzitinis tiltas. Jam buvo skiriama daug d\xc4\x97mesio \xe2\x80\x93 tiltas buvo daug syki\xc5\xb3 rekonstruotas, perstatytas._NEWLINE_1877 m. pagal vietinio architekto Mejerio projekt\xc4\x85 prad\xc4\x97tas statyti naujas varstomas metalinis tiltas ant m\xc5\xabrini\xc5\xb3 atram\xc5\xb3. Metalin\xc4\x97 dalis suprojektuota in\xc5\xbeinieriaus Bern\xc5\xa1teino i\xc5\xa1 Vysbadeno. Tilt\xc4\x85 stat\xc4\x97 Gdansko firma. Atidarytas 1879 m. _NEWLINE_Dvi tilto dalys buvo varstomos \xe2\x80\x93 atsidarydavo 19 ir 14 m plo\xc4\x8dio angos. 1904 m., kai prad\xc4\x97jo va\xc5\xbein\xc4\x97ti tramvajus, vir\xc5\xa1utin\xc4\x97 tilto dalis dar kart\xc4\x85 rekonstruota. Po \xc5\xa1ios rekonstrukcijos tilt\xc4\x85 papuo\xc5\xa1\xc4\x97 du metaliniai a\xc5\xbe\xc5\xabriniai jugendo stiliaus portalai, prie kuri\xc5\xb3 buvo pritvirtinti \xc5\xbeibintai. Kad judamos tilto dalys nei\xc5\xa1linkt\xc5\xb3, j\xc5\xb3 galai buvo \xc4\xaftempti metalin\xc4\x97mis alk\xc5\xabnin\xc4\x97mis konstrukcijomis. Toks tiltas i\xc5\xa1stov\xc4\x97jo iki XX a. tre\xc4\x8diojo de\xc5\xa1imtme\xc4\x8dio pabaigos. V\xc4\x97liau jo tur\xc4\x97klai buvo supaprastinti, o portalai pa\xc5\xa1alinti._NEWLINE_Antro pasaulinio karo metu sugriautas. Atstatytas 1948 m., rekonstruotas 2006\xe2\x80\x932007 m.'